A végrendelet a végintézkedés azon formája, amely esetben az örökhagyó halála esetére szabadon rendelkezik vagyonáról vagy annak egy részéről, így a hagyaték sorsa eltérhet a törvényes öröklés rendjétől. Ezen egyoldalú nyilatkozatban az örökhagyó meghatározza, hogy hagyatékát ki és milyen feltételek mellett örökölje meg. Az örökös(ök) szempontjából a végrendelet ingyenes vagyonszerzés, amelyhez nem kell ellenszolgáltatást nyújtani. Magának a végrendeletnek több formája ismert, melyek szigorúan szabályozottak. Így például a szóbeli végrendelet csak kivételes élethelyzetben és módon tehető, az írásbeli végrendelet szabályai pedig szigorúan kötöttek. Mivel jellegüknél fogva nincs lehetőség utólag egyértelművé tenni a benne foglalt rendelkezéseket, vagy javítani a formai hibákat, ezen szigorú jogszabályi kötöttségek be nem tartása miatt érvénytelennek minősülhet a végintézkedés. Ezért mindenképpen érdemes hagyatéki ügyekben jártas ügyvédhez fordulni végrendelkezési szándék esetén, ezzel elkerülve a későbbi jogvitákat.